《白水瀑布》
清代·郑珍

断岩千尺无去处，银河欲转上天去。水仙大笑且莫莫，恰好借渠写吾乐。

九龙浴佛雪照天，五剑挂壁霜冰山。美人乳花玉胸滑，神女佩带珠囊翻。

文章之妙避直露，自半以下成霏烟。银虹堕影饮谾谼，天马无声下神渊。

沫尘破散汤沸鼎，潭日荡漾金镕盘。白水瀑布信奇绝，占断黔中山水窟。

世无苏李两谪仙，江月海风谁解说。春风吹上观瀑亭，高岩深谷恍曾经。

手挹清泠洗凡耳，所不同心如白水。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。